SAWAD รุกสินเชื่อเครื่องใช้ไฟฟ้า “ศรีสวัสดิ์ เดอะพาวเวอร์” ปักหมุด 5 ปีพอร์ตหมื่นลบ.
SAWAD รุกสินเชื่อเครื่องใช้ไฟฟ้า “ศรีสวัสดิ์ เดอะพาวเวอร์" ชูคอนเซ็ปต์หลัก “ซื้อก่อน จ่ายทีหลัง” ปักหมุด 5 ปีพอร์ตขยายตัวแตะหมื่นลบ. นำร่องในพื้นที่กรุงเทพฯ และปริมณฑล ก่อนขยายครอบคลุมทั่วประเทศภายในปี 65-66
SAWAD รุกสินเชื่อเครื่องใช้ไฟฟ้า “ศรีสวัสดิ์ เดอะพาวเวอร์" ชูคอนเซ็ปต์หลัก “ซื้อก่อน จ่ายทีหลัง” ปักหมุด 5 ปีพอร์ตขยายตัวแตะหมื่นลบ.
7 มี.ค. 2565

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า ศรีสวัสดิ์ เดอะพาวเวอร์ เป็นการเดินหน้าขยายธุรกิจใหม่เพื่อสร้างการเติบโตของศรีสวัสดิ์อย่างยั่งยืน โดยครั้งนี้บริษัทจับมือกับพันธมิตรเครื่องใช้ไฟฟ้ารายใหญ่ชั้นนำทั่วประเทศ เพื่อดำเนินธุรกิจปล่อยสินเชื่อเครื่องใช้ไฟฟ้า
โดยคาดว่ายอดขายใน 5 ปีแรก ขยายตัวอยู่ที่ 1 หมื่นล้านบาท โดยชูคอนเซ็ปต์หลัก ซื้อก่อน จ่ายทีหลัง (Buy Now Pay Later) เพื่อเข้าถึงกลุ่มผู้บริโภค อาทิ พนักงานเงินเดือน อาชีพอิสระ เกษตรกร เจ้าของกิจการ และผู้ที่ไม่สามารถเข้าถึงแหล่งเงินกู้ ได้มีโอกาสเข้าถึงเครื่องใช้ไฟฟ้าที่หลากหลายที่ร่วมรายการกับทางร้านศรีสวัสดิ์ เดอะพาวเวอร์
ทั้งนี้ปัจจุบันได้ดำเนินการเปิดร้านนำร่องในพื้นที่กรุงเทพฯและปริมณฑล 2 สาขาแรก คือ ศรีสวัสดิ์ เดอะพาวเวอร์ สาขาถนนประชาราษฎร์ จ.นนทบุรี และ ศรีสวัสดิ์ เดอะพาวเวอร์ สาขาหน้าตลาดสุชาติ จ.ปทุมธานี โดยในระยะถัดไปบริษัทได้เตรียมแผนงานให้บริการครอบคลุมทุกพื้นที่ทั่วประเทศภายในปี 2565-2566 เพื่อรองรับการเติบโตและความต้องการของลูกค้าที่คาดการณ์ว่าจะเพิ่มสูงขึ้นตามแนวโน้มการฟื้นตัวเศรษฐกิจของประเทศ
“นับเป็นอีกก้าวสำคัญของศรีสวัสดิ์ที่เพิ่มเติมธุรกิจใหม่เข้าพอร์ตภายใต้ร่ม SAWAD โดยศรีสวัสดิ์ เดอะพาวเวอร์ คือหนึ่งในนั้น โจทย์หลักสำคัญในการรุกธุรกิจสินเชื่อเครื่องใช้ไฟฟ้าครั้งนี้ เราอยากเสนอแนวทางใหม่ให้ลูกค้าเข้าถึงง่ายและมีทางเลือกมากกว่าเดิม เพียงแค่เดินเข้ามาที่สาขาของศรีสวัสดิ์ เดอะพาวเวอร์ พกบัตรประชาชนเพียงใบเดียว ก็สามารถซื้อเครื่องใช้ไฟฟ้าที่มีมากกว่า 500 รายการได้ ผ่อนต่อเดือนเริ่มต้นเพียง 899 บาทเท่านั้น 
ทั้งนี้ที่สำคัญเรายังอนุมัติง่าย ได้ไว แบบซื้อก่อนจ่ายทีหลังตามคอนเซ็ปต์ หมดกังวลเรื่องการขนส่งเพราะเรามีบริการจัดส่งฟรี พร้อมติดตั้งให้คุณลูกค้าทุกคน แถมพ่วงด้วยสิทธิพิเศษเสริมอีก 3 ต่อ ทั้งฟรีประกันอุบัติเหตุที่เกิดขึ้นกับสินค้า  ฟรีประกันชีวิตตามวงเงินสินค้า และฟรี ค่ารักษาพยาบาลจากอุบัติเหตุ ทั้งหมดเราจัดให้เต็มๆเพราะเราเข้าใจว่าลูกค้าต้องการอะไร และเราพร้อมให้บริการลูกค้าทุกท่านครอบคลุมทั่วประเทศภายใน1-2 ปีนี้แน่นอน” นางสาวธิดา กล่าว 
สำหรับผู้ที่สนใจใช้บริการสามารถเข้าเยี่ยมชมและซื้อสินค้าผ่านช่องทางร้านศรีสวัสดิ์ เดอะ พาวเวอร์, ตัวแทนฝ่ายขายทั่วประเทศ และสาขาศรีสวัสดิ์ เงินสดทันใจกว่า 5,000 สาขา หรือหากไม่สะดวกทางบริษัทมีบริการ Direct Sale พร้อมให้บริการถึงหน้าบ้านและที่ทำงานของลูกค้า นอกจากนี้บริษัทฯ ยังเปิดโอกาสครั้งสำคัญเพื่อร่วมเติบโตไปพร้อมกัน โดยเปิดรับพันธมิตรคู่ค้าทั่วประเทศเพื่อขยายธุรกิจให้ครอบคลุมทุกพื้นที่สำคัญโดยเร็ว